ಲಕ್ಷದ್ವೀಪದ ಜನರ ನೋವಿನ ಧ್ವನಿಯನ್ನು ಕೇಳಿಸಿಕೊಳ್ಳಿ: ಅನ್ಯಾಯದ ವಿರುದ್ಧ ಸಿಡಿದೆದ್ದ ಸಿನಿಮಾ ನಟ ಪೃಥ್ವಿರಾಜ್ ಕವರತ್ತಿ: ಲಕ್ಷದ್ವೀಪದ ಜನರ ಧ್ವನಿಯನ್ನು ಎಲ್ಲರೂ ಕೇಳಿಸಿಕೊಳ್ಳಿ, ಅಲ್ಲಿನ ಸಂಪೂರ್ಣ ಜನಸಮೂಹವು ಹಿಂದಿನ ಸಂಪ್ರದಾಯಗಳನ್ನು ಅನುಸರಿಸುತ್ತಾ ಶಾಂತಿಯುತವಾಗಿ ಬದುಕುತ್ತಿರಬೇಕಾದರೆ ಅದನ್ನು ಕೆಡಿಸುವುದು ಅಭಿವೃದ್ಧಿ ಹೇಗಾಗುತ್ತದೆ? ಎಂದು ಮಳಯಾಲಂ ಚಿತ್ರರಂಗದ ನಟ ಪೃಥ್ವಿರಾಜ್ ಸುಕುಮಾರನ್ ಪ್ರಶ್ನಿಸಿದ್ದಾರೆ. ನೂತನ ಆಡಳಿತಾಧಿಕಾರಿ ಲಕ್ಷದ್ವೀಪದಲ್ಲಿ ಕೈಗೊಳ್ಳುತ್ತಿರುವ ಅಪಾಯಕಾರಿ ನಿಯಮಗಳ ಕುರಿತಾದಂತೆ ಅವರು ಮಾತನಾಡಿದ್ದಾರೆ. ನಾನು ಲಕ್ಷದ್ವೀಪದಲ್ಲಿ ಅನಾರ್ಕಲಿ ಚಿತ್ರದ ಶೂಟಿಂಗ್ ಸಂದರ್ಭ ಎರಡು ತಿಂಗಳು ನೆಲೆಸಿದ್ದೆ. ಅಲ್ಲಿನ ಜನರು ಮತ್ತು ಅಲ್ಲಿನ ಪ್ರದೇಶ ನನಗೆ ಆಪ್ತವಾದದ್ದು. ಕಳೆದ ಕೆಲ ದಿನಗಳಿಂದ ಲಕ್ಷದ್ವೀಪದಲ್ಲಿ ಅರಾಜಕತೆ ಪ್ರಾರಂಭವಾಗಿರುವ ಕುರಿತು ಹಲವರು ನನಗೆ ಸಂದೇಶ ಕಳುಹಿಸಿದ್ದರು. ಇದರ ವಿರುದ್ಧ ಮಾತನಾಡಬೇಕಾಗಿ ಕೇಳಿಕೊಂಡಿದ್ದರು. ಅಲ್ಲಿನ ಪರಿಸ್ಥಿತಿಯ ಕುರಿತು ನೀವು ಈಗಾಗಲೇ ಓದಿಕೊಂಡಿರಬಹುದು. ಯಾವುದೇ ಅಭಿವೃದ್ಧಿಗಳು ಅಲ್ಲಿನ ನೆಲಕ್ಕೆ ಸಂಬಂಧಿಸಿಲ್ಲ. ಅಲ್ಲಿ ವಾಸಿಸುವ ಜನರಿಗೆ ಸಂಬಂಧಪಟ್ಟಿದೆ. ನನಗೆ ಇಲ್ಲಿನ ವ್ಯವಸ್ಥೆಯ ಕುರಿತು ನಂಬಿಕೆಯಿದೆ. ಆದರೆ ಅಲ್ಲಿನ ಜನರ ಕುರಿತು ನನಗೆ ಹೆಚ್ಚಿನ ನಂಬಿಕೆಯಿದೆ. ಆದ್ದರಿಂದ ಇಲ್ಲಿನ ಜನರಿಗಾಗಿ ನಿಮ್ಮ ಧ್ವನಿಯೆತ್ತಿ ಎದು ಅವರು ಪೋಸ್ಟ್ ಮಾಡಿದ್ದಾರೆ. ಲಕ್ಷದ್ವೀಪ ಒಂದು ಸುಂದರವಾದ ದ್ವೀಪ ಸಮೂಹವಾಗಿದೆ. ಇಲ್ಲಿನ ಹಲವು ದ್ವೀಪಗಳಲ್ಲಿ ಸಾವಿರಾರು ಮಂದಿ ವಾಸವಾಗಿದ್ದಾರೆ. ಬಹುತೇಕ ಮಂದಿ ಇಸ್ಲಾಂ ಧರ್ಮವನ್ನು ಅನುಸರಿಸುವವರು. ಈ ನಡುವೆ ಇದೀಗ ಲಕ್ಷದ್ವೀಪದಲ್ಲಿ ಅಲ್ಲಿನ ಸ್ಥಳೀಯರಿಗೆ ವಿರುದ್ಧವಾಗಿ ಹಲವಾರು ನಿಯಮಗಳನ್ನು ಜಾರಿಗೆ ತಂದಿದ್ದು, ಆ ಸಣ್ಣ ದ್ವೀಪ ಸಮೂಹದ ಜನರು ಹೇಳಲು ಧ್ವನಿಯಿಲ್ಲದೇ ಪರಿತಪಿಸುತ್ತಿದ್ದಾರೆ. ಇದೀಗ ಕೇಂದ್ರಾಡಳಿತ ಪ್ರದೇಶವಾದ ಲಕ್ಷದ್ವೀಪವನ್ನೂ ಸಂಘರ್ಷ ವಲಯವನ್ನಾಗಿ ಪರಿವರ್ತಿಸಲು ಸಂಘಪರಿವಾರ ಸಜ್ಜಾಗಿದೆ ಎಂದು ತಿಳಿದು ಬಂದಿದೆ. ದ್ವೀಪದ ಆಡಳಿತಾಧಿಕಾರಿ ದೀಪಕ್ ಶರ್ಮಾ ನಿಧನ ಹೊಂದಿದ ಬಳಿಕ ಅಲ್ಲಿಗೆ ಪ್ರಫುಲ್ ಪಟೇಲ್ ಎಂಬ ಪ್ರಧಾನಿ ಮೋದಿ ಆತ್ಮೀಯನನ್ನು ಆಡಳಿತಾಧಿಕಾರಿಯಾಗಿ ನೇಮಿಸಲಾಗಿತ್ತು. ಆಡಳಿತಾಧಿಕಾರಿ ಸ್ಥಾನಕ್ಕೆ ಐಎಎಸ್ ತೇರ್ಗಡೆಯಾದವರನ್ನು ನೇಮಿಸಬೇಕಿತ್ತು. ಆದರೆ ಇಲ್ಲಿ ಬಿಜೆಪಿ ನಾಯಕ ಹಾಗೂ ಸಂಘಪರಿವಾರದ ಸದಸ್ಯ ಪ್ರಫುಲ್ ಪಟೇಲ್ ರನ್ನು ನೇಮಕ ಮಾಡಲಾಯಿತು. ಪ್ರಪ್ರಥಮವಾಗಿ ಅಧಿಕಾರಿಯಾಗಿ ನೇಮಕಗೊಂಡು ದ್ವೀಪಕ್ಕೆ ಕಾಲಿಟ್ಟ ಪ್ರಫುಲ್ ಪಟೇಲ್ ಮೊದಲು ಮಾಡಿದ ಕೆಲಸವೇನೆಂದರೆ ಎನ್ ಆರ್ಸಿ, ಸಿಎಎ ವಿರೋಧಿ ಬೋರ್ಡ್ ಮತ್ತು ಬ್ಯಾನರ್ ಗಳನ್ನು ತೆರವುಗೊಳಿಸಿದ್ದು. ಅದರ ಬಳಿಕ ಹಲವಾರು ಕಠಿಣ ನಿಯಮಗಳನ್ನು ಜಾರಿಗೆ ತರಲಾಯಿತು. ದ್ವೀಪದ ಜನರ ಮುಖ್ಯ ಕಸುಬು ಮೀನುಗಾರಿಕೆಯಾಗಿದ್ದು, ಕರಾವಳಿ ರಕ್ಷಣಾ ಕಾಯ್ದೆಯ ಹೆಸರಿನಲ್ಲಿ ಮೀನುಗಾರರ ಶೆಡ್ ಗಳನ್ನು ಕೆಡವಲಾಗಿದೆ ಎಂದು ತಿಳಿದು ಬಂದಿದೆ. ಪ್ರವಾಸೋದ್ಯಮ ಇಲಾಖೆಯಿಂದ 190 ನೌಕರರನ್ನು ಯಾವುದೇ ಕಾರಣವಿಲ್ಲದೇ ವಜಾ ಮಾಡಲಾಗಿದ್ದು, ಸರ್ಕಾರಿ ಕೆಲಸದಲ್ಲಿರುವ ಎಲ್ಲ ತಾತ್ಕಾಳಿಕ ಉದ್ಯೋಗಿಗಳನ್ನು ಕೆಲಸದಿಂದ ವಜಾ ಮಾಡಲಾಗಿದೆ. ಈ ನಡುವೆ ಅಂಗನವಾಡಿಗಳನ್ನೂ ಮುಚ್ಚಿದ್ದು, ಪ್ರಥಮ ಬಾರಿಗೆ ಅಲ್ಲಿ ಮದ್ಯದಂಗಡಿಯನ್ನು ತೆರೆಯಲಾಗಿದೆ. ದ್ವೀಪವಾಸಿಗಳಲ್ಲಿ ಎಲ್ಲರೂ ಮುಸ್ಲಿಮರೇ ಆಗಿದ್ದು, ಅವರ ಪ್ರಮುಖ ಆಹಾರ ಬೀಫ್ ಅನ್ನೂ ನಿಷೇಧಿಸಲಾಗಿದೆ. ಶಾಲಾ ಮಕ್ಕಳ ಮಧ್ಯಾಹ್ನದ ಊಟದ ಮೆನುವಿನಿಂದ ಮಾಂಸಾಹಾರವನ್ನೂ ರದ್ದುಪಡಿಸಲಾಗಿದೆ. ಪಂಚಾಯತ್ ಚುನಾಣೆಗೆ ಸ್ಫರ್ಧಿಸುವವರಿಗೆ 2ಕ್ಕಿಂತ ಹೆಚ್ಚು ಮಕ್ಕಳು ಹೊಂದಬಾರದು ಎಂದು ತಾಕೀತು ಮಾಡಲಾಗಿದೆ. ಜಿಲ್ಲಾ ಪಂಚಾಯತ್ ನ ಅಧೀನದಲ್ಲಿದ್ದ ಹಲವಾರು ಇಲಾಖೆಗಳನ್ನೂ ವಶಪಡಿಸಲಾಗಿದೆ. ಲಕ್ಷದ್ವೀಪವು ಶಾಂತ ಮತ್ತು ಸುಂದರವಾಗಿರುವ ಪ್ರದೇಶವಾಗಿದೆ. ನಮ್ಮ ಸಣ್ಣ ನಗರದಷ್ಟೂ ವ್ಯಾಪ್ತಿ ಅಲ್ಲಿಲ್ಲ. ಅಲ್ಲಿ ಯಾವುದೇ ಕೊಲೆ, ಕಳ್ಳತನಗಳು ವರದಿಯಾಗಿಲ್ಲ. ಆದರೂ ಇದೀಗ ಲಕ್ಷದ್ವೀಪದಲ್ಲಿ ಗೂಂಡಾ ಕಾಯ್ದೆ ಜಾರಿಗೆ ತರಲಾಗಿದೆ. ಇದು ನಿಜಕ್ಕೂ ಭೀಕರವಾದ ವಿಚಾರ ಲಕ್ಷದ್ವೀಪ ಮುಂದಿನ ಕಾಶ್ಮೀರ ಆದರೂ ಅಚ್ಚರಿಯಲ್ಲ ಎಂದು ದೀಪವಾಸಿಗಳು ಆತಂಕ ವ್ಯಕ್ತಪಡಿಸಿದ್ದಾರೆ. ಈ ಹಿಂದೆ ಕ್ಯಾಲಿಕಟ್ ನ ಬೇಪೂರ್ ಬಂದರಿನಿಂದ ದ್ವೀಪವಾಸಿಗಳು ವ್ಯಾಪಾರ ವಹಿವಾಟು ನಡೆಸುತ್ತಿದ್ದರು. ಆದರೆ ಇದೀಗ ಮಂಗಳೂರು ಬಂದರ್ ನೊಂದಿಗೆ ಮಾತ್ರ ಸಂಪರ್ಕ ಹೊಂದಬೇಕೆಂದು ಆದೇಶ ಹೊರಡಿಸಲಾಗಿದೆ. ಈ ಎಲ್ಲಾ ನಿಯಮಗಳಿಂದ ಕಂಗಾಲಾಗಿರುವ ದ್ವೀಪವಾಸಿಗಳು ತಮ್ಮ ಧ್ವನಿಯನ್ನು ಜಗತ್ತಿಗೆ ತಲುಪಿಸಲು ಪ್ರಯತ್ನಿಸುತ್ತಿದ್ದಾರೆ. ಹಲವರು ದ್ವೀಪ ನಿವಾಸಿಗಳಿಗೆ ಬೆಂಬಲ ಸೂಚಿಸಿದ್ದು, ನಟ ಪೃಥ್ವಿರಾಜ್ ಕೂಡಾ ಲಕ್ಷದ್ವೀಪ ನಿವಾಸಿಗಳ ಹಕ್ಕುಗಳೊಂದಿಗೆ ಕೈಜೋಡಿಸಿದ್ದಾರೆ.